《解语花 赠沈释堂侍讲典试》
清代·王瑞淑

帝心隆眷，文采千秋，珠玉光争射。典仪风雅。飘丹桂，月阙梯云先驾。

班扬阮谢。看桃李、巍然声价。不胜衣、金带垂腰，楚楚惟盈把。

此际凤池清夜。有瑞烟银烛，瀛署杯斝。宫槐琼榭。

龙蛇字，风雨也堪惊怕。香尘似麝。归朝去、纶音重下。

东阁开，新筑沙堤，待沐升平化。

作者简介：字玉映，号映然子，山阴人，礼侍季重先生女，太史丁文忠公子司理肇圣室。有《吟红》、《留箧》、《恒心》诸集。